
PRODUKTRESUMÉ

for

Corhum, opløsning til kardioplegi/organbevarelse


0.	D.SP.NR.
30974

1.	LÆGEMIDLETS NAVN
Corhum

2.	KVALITATIV OG KVANTITATIV SAMMENSÆTNING
1000 ml opløsning indeholder:
	
	g
	mmol

	Natriumchlorid
	0,8766
	15,0

	Kaliumchlorid
	0,6710
	9,0

	Magnesiumchloridhexahydrat 
	0,8132
	4,0

	L-histidinhydrochloridmonohydrat 
	3,7733
	18,0

	L-histidin
	27,9289
	180,0

	Tryptophan
	0,4085
	2,0

	Mannitol
	5,4651
	30,0

	2-oxoglutarsyre
	0,1461
	1,0

	Calciumchloriddihydrat
	0,0022
	0,015



Hjælpestoffer som behandleren skal være opmærksom på
1000 ml Corhum indeholder 15,0 mmol natrium og 9,0 mmol kalium. 
Alle hjælpestoffer er anført under pkt. 6.1.

3.	LÆGEMIDDELFORM
Opløsning til kardioplegi/organbevarelse
Klar, farveløs til let strågul blanding. 
pH: 7,02 - 7,20 ved 25 °C. 
Osmolalitet: 279-341 mOsmol/kg.


4.	KLINISKE OPLYSNINGER

4.1	Terapeutiske indikationer
· Kardioplegi i forbindelse med hjertekirurgi,
· beskyttelse af organer under operationer i et ublodigt område (hjerte, nyre, lever),
· bevarelse af organtransplantater: perfusion og kold opbevaring (hjerte, nyre, lever, pankreas).

4.2	Dosering og administration

	Voksne

A.	Kardioplegi

· Perfusionsvolumen: 
Perfusionshastigheden er 1 ml opløsning/minut/gram hjertevægt. Hjertets normale vægt udgør ca. 0,5 % af kropsvægten hos en voksen, hvilket giver et totalt volumen af Corhum fra 1,5 til 2 liter.

Opløsningens temperatur 6 °C‑10 °C under åben hjertekirurgi.

· Perfusionstryk (= tryk i aortaroden): Hos voksne anvendes i første omgang 110 til 140 cm hydrostatisk tryk, svarende til 80 til 110 mmHg. Kirurgen skal sikre, at aortaklappen lukker korrekt. Efter hjertestoppets indtræden halveres trykket til 50‑70 cm hydrostatisk tryk, svarende til 40‑50 mmHg. I tilfælde af svær koronarstenose skal der anvendes et højere tryk (ca. 50 mmHg).

· Perfusionstid: Med dette doserings- og trykregime skal perfusionstiden være 6‑8 minutter for at opnå en homogen balancering af myokardiet, og denne tid må under ingen omstændigheder være kortere.

· Perfusionsteknik:
Efter klemning af aorta og samtidig ”udluftning” af venstre ventrikel vil opløsningen blive administreret antegradt. Kardioplegisk perfusion kan enten udføres med en rullepumpe med konstant volumen eller ved hjælp af tyngdekraften (efter hjertestop skal posen med opløsningen holdes ved 40‑50 mmHg).

Retningslinjer for administration af ekstra kardioplegisk perfusion:
Hvis kardioplegiske reperfusioner bliver nødvendige, bør perfusionstiden være 1‑2 minutter (svarende til 200‑400 ml). Perfusionstrykket skal svare til trykket i det sidste minut af den indledende kardioplegiske koronarperfusion.

I de fleste tilfælde placeres patienten i moderat systemisk hypotermi.
Normalt administreres Corhum via aortaroden. I tilfælde af aortainsufficiens og dissektion ved torakal aortakirurgi skal opløsningen administreres ved selektiv koronarperfusion i den koronare udmunding.

På grund af en begrænset mængde kliniske data er et positivt benefit/risk-forhold ved brug af Corhum under korte kirurgiske indgreb (< 90 minutter) endnu ikke blevet bekræftet.

Retningslinjer for administration af retrograd perfusion på koronar sinus:
Overskrid ikke et infusionstryk på 30 mmHg (normalt ca. 250 ml/min) for en retrograd infusion af samme varighed som en antegrad infusion (minimum 6‑8 minutter).



B.	Hjertetransplantation

Efter krydsklemning af aorta ascendens perfunderes hjertet i mindst 6 minutter. Dette følger en perfusionshastighed på 1 ml/minut pr. gram hjertevægt, op til et totalt volumen på 3,5 liter eller derover for voksne.

Perfusionstryk (= tryk i aortaroden):
Hos voksne bruges i første omgang et hydrostatisk tryk på 110 til 140 cm, svarende til 80 til 110 mmHg. Kirurgen skal sikre, at aortaklappen lukker korrekt. Efter hjertestoppets indtræden halveres trykket til 50‑70 cm hydrostatisk tryk, svarende til 40‑50 mmHg. I tilfælde af svær koronarstenose skal der anvendes et højere tryk (ca. 50 mmHg).

Perfusionstid:
Ved anvendelse af denne dosering og dette trykregime skal perfusionstiden være 6‑8 minutter for at opnå en myokardial homogen balancering, og denne tid må under ingen omstændigheder være kortere.

Perfusionsteknik:
Efter klemning af aorta og samtidig ”udluftning” af venstre ventrikel vil opløsningen blive administreret antegradt. Kardioplegisk perfusion kan enten udføres med en rullepumpe med konstant volumen eller ved hjælp af tyngdekraften (efter hjertestop skal posen med opløsningen holdes ved 40‑50 mmHg).

Hvis hjertet, der er perfunderet med Corhum, skal transplanteres, skal det for at bevare beskyttelsen opbevares og transporteres i koldt Corhum ved 2 °C‑4 °C. På den måde kan der opnås en pålidelig beskyttelse i op til fem timer.

C.	Nyretransplantation

Følgende generelle retningslinjer for administration anbefales for nyrerne:
Opløsningens temperatur: 5 °C‑8 °C

Perfusionsvolumen:
Perfusion med 1,5 ml Corhum pr. minut og gram estimeret nyrevægt (den normale nyrevægt hos en voksen er ca. 150 gram). Inklusive 500 ml opbevaringsopløsning giver det et totalt volumen på ca. 2,5 liter Corhum pr. organ.

Perfusionstryk (nyrearterie):
120 til 140 cm vandsøjle over nyreniveau svarende til ca. 90 til 110 mmHg ved spidsen af perfusionskateteret i nyrearterien.

Perfusionstid:
Ved denne dosering og dette trykregime er perfusionstiden 8‑10 minutter. Denne tid er nødvendig for at opnå en homogen ligevægt i nyrens ekstracellulære rum (inklusive interstitium og det tubulære system), og denne tid må under ingen omstændigheder være kortere.



Ledsagende foranstaltninger:
For at få maksimal fordel af Corhums beskyttende virkning i nyrerne er det vigtigt at sikre en udtalt diurese før perfusionen påbegyndes (farmakologisk og/eller hydrering af patienten).

Corhum administreres via nyrearterien.

Hvis nyren, der er perfunderet med Corhum, skal transplanteres, skal den for at bevare beskyttelsen opbevares og transporteres i kold Corhum ved 2 °C‑4 °C. Derved kan der opnås en pålidelig beskyttelse i 48 timer.

D.	Levertransplantation

Følgende generelle retningslinjer for administration anbefales for leveren:
Opløsningens temperatur: 5 °C‑8 °C

Perfusionstid:
Ved denne dosering og dette trykregime er perfusionstiden 8 minutter (10‑15 minutter).

Perfusionsvolumen:
Hvis lever, pankreas og nyrer skal beskyttes samlet i en såkaldt donororganisme, er det nødvendigt med et perfusionsvolumen på 150‑200 ml Corhum/kg kropsvægt. Med denne "samlede beskyttelse" svarer dette til et perfusionsvolumen af kold Corhum-opløsning på 8‑12 l hos patienter, der vejer ca. 70‑80 kg.
Hvis kun leveren eller en del af leveren (f.eks. i tilfælde af levende donation) fjernes uden andre organer, reduceres det perfunderede volumen tilsvarende.

Perfusionstryk:
100 cm vandsøjle over leverniveau.

Ledsagende foranstaltninger:
Hos en organdonor skal blodet hepariniseres, inden perfusionen påbegyndes.

Yderligere ved transplantation:
Galdegangene skal skylles med et rigeligt volumen på mindst 100 ml kold Corhum i eller uden for kroppen - normalt ved hjælp af et kateter med lille kaliber.
Den kirurgisk fjernede lever pakkes eller sendes derefter til transplantation nedsænket i kold Corhum. Organet skal være fuldt dækket af kold Corhum. En kold iskæmitid < 10 timer anbefales.

E.	Pankreas

Perfusionsvolumen og -tid skal justeres fra leveren til det meget mindre transplantat, som pankreas er. Optimal perfusion afhænger af en grundig afkøling og udblødning af organet. Dette kan opnås med ca. 3‑4 liter Corhum. Overbehandling og genskylning af transplantatet bør undgås.

Tidligere forskning tyder på, at der skal udvises forsigtighed, så pankreastransplantatet ikke overskylles med en konserveringsopløsning, da det kan føre til transplantat-ødem og pankreatitis, og der synes at være en klar fordel ved at opretholde en så kort kold iskæmi-tid som muligt. En kold iskæmitid < 10 timer anbefales.
Ved et større skyllevolumen (> 5 l) og længere iskæmi-tider (> 12 t) kan der være risiko for transplantat-pankreatitis.

Pædiatrisk population
Der foreligger kun en begrænset mængde data om brugen hos børn og unge.

Hjerte
Perfusionstryk: Hos nyfødte og spædbørn, initialt 110 til 120 cm vandsøjle over hjerteniveau, svarende til 80 til 90 mmHg; efter debut af hjertestop, reduktion til 40 til 50 cm vandsøjle, svarende til 30 til 40 mmHg. Hos patienter med svær koronar sklerose bør et højere tryk opretholdes i en længere periode. Det højre atrium skal åbnes, og kardioplegien helt aspireres uden for bypasskredsløbet for at undgå hæmodilution.

Perfusionsvolumenet afhænger af børnenes alder: 50 ml/kg (første levemåned), 30 ml/kg (2. måned‑1. år), 20 ml/kg (> 1. år), mens perfusionstiden er 4‑6 minutter i alle tilfælde. 

4.3	Kontraindikationer
Overfølsomhed over for de aktive stoffer eller over for et eller flere af hjælpestofferne anført i pkt. 6.1. 

4.4	Særlige advarsler og forsigtighedsregler vedrørende brugen
Der må kun anvendes farveløse til let strågule opløsninger fra intakte beholdere. Gule opløsninger, der skyldes tilstedeværelsen af nedbrydningsprodukter fra tryptofan, bør ikke anvendes.
Corhum skal tages ud af køleskabet umiddelbart før brug.

Corhum er ikke beregnet til intravenøs eller intraarteriel administration. Corhum er ikke egnet til genopretning af kredsløbsvolumen eller til erstatning af aminosyrer eller elektrolytter.

I tilfælde af en akut hjerteoperation under graviditeten skal den kardioplegiske opløsning som en sikkerhedsforanstaltning aspireres fra højre atrium og ventrikel, efter operationen er gennemført.

Afhængigt af operationens art, den anvendte teknik, operationens varighed og patientens vægt kan op til 3 liter kardioplegisk opløsning komme ind i det systemiske kredsløb. Dette kan resultere i et vist fald af calcium- og natriumindhold i serum. I sådanne tilfælde skal passende laboratoriekontrol foretages.

Hjertets inaktivering er årsagen til, at det er modtageligt for udspiling. Derfor skal venstre ventrikel afslappes under induktion af kardioplegi, og det er vigtigt for at sikre passende ventrikulær dræning. De anbefalede perfusionsvolumener og -tryk må ikke overskrides. Der skal udvises særlig forsigtighed med børns og spædbørns hjerter. For oplysninger om perfusionsvolumen, perfusionstider og perfusionsteknik henvises til anbefalingerne i pkt. 4.2.

Da natriumkoncentrationen i Corhum er lavere end i blodet, kan administration af Corhum forårsage hyponatriæmi. Det er vigtigt at bemærke, at denne hyponatriæmi ikke modificerer blodets osmolaritet, fordi Corhum har en osmolaritet, der ligger tæt på blodets. Derfor forventes der ingen skadelige konsekvenser hos patienten af det nedsatte natriumniveau forårsaget af administration af Corhum.

For at mindske konsekvenserne af hæmodilution forbundet med brugen af Corhum i hjertekirurgi, anbefales det at bruge hæmofiltrering under CEC.

I tilfælde af forkert permanent perfusion med ikke tilstrækkeligt afkølet kardioplegisk opløsning (> 20 °C og > 15 minutter) kan der opstå et såkaldt calciumparadoks, som efter kredsløbet tilsluttes igen viser sig som ødelæggelse af myokardiecellerne. Denne risiko gælder ikke for opløsninger med et natriumindhold på < 20 mmol/l, hvis calciumindholdet er > 10 μmol/l og opløsningen er kold, dvs. < 15 °C, og der perfunderes kontinuerligt i et begrænset tidsrum, dvs. ikke længere end 20 minutter.

Nedsænkning af et helt hjerte i kold Corhum udgør dog ikke en risiko i form af et calciumparadoks, selv når det bruges i flere timer - f.eks. i tidsintervallet mellem eksplantation af organet fra donoren og transplantation i en modtager. Ved korrekt anvendelse er et calciumparadoks derfor stort set umuligt, selv under ekstreme eksperimentelle forhold.

Reversering af kardioplegi finder sted ved at genåbne aorta. Det er tilrådeligt først at perfundere myokardiet, som er meget afslappet som følge af kardioplegien, med et lavt blodtryk (gennemsnitligt arterielt tryk på 40 mmHg i ca. 2 minutter). Når myokardiets aktivitet stiger, kan perfusionstrykket bringes tilbage til det normale. Hjerteaktiviteten vender ofte tilbage med en spontan rytme, ellers er en defibrillering normalt tilstrækkelig.

Corhum indeholder 15,0 mmol natrium pr. 1000 ml, hvilket svarer til 17 % af det af WHO anbefalede maksimale daglige indtag på 2 g natrium for en voksen. 
Corhum indeholder 9,0 mmol kalium pr. 1000 ml. Der skal tages hensyn til dette ved patienter med nedsat nyrefunktion eller patienter på en kontrolleret kaliumdiæt.

Denne opløsning er ikke beregnet til brug med en maskine til kontinuerlig perfusion.

4.5	Interaktion med andre lægemidler og andre former for interaktion
Interaktioner med lægemidler som glykosider, diuretika, nitroprodukter, antihypertensiva, betareceptorblokkere og calciumantagonister, som hyppigt anvendes perioperativt og navnlig under kirurgi, er ukendte.

4.6	Fertilitet, graviditet og amning

Graviditet og amning
Corhum bør kun anvendes under graviditet og amning efter nøje afvejning af forholdet mellem fordele og risici (se også pkt. 4.4). 

Af sikkerhedshensyn skal opløsning til kardioplegi i tilfælde af akut kirurgi under graviditet aspireres fra hjertets højre ventrikel ved endt operation.

Fertilitet 
Det vides ikke, om de aktive ingredienser i Corhum eller dets metabolitter har nogen indvirkning på fertiliteten.



4.7	Virkning på evnen til at føre motorkøretøj og betjene maskiner
Ikke mærkning.
Corhum har ingen eller kun ubetydelig indflydelse på evnen til at føre motorkøretøj og betjene maskiner.

4.8	Bivirkninger

Hjerte-/karsygdomme
Ikke kendt (hyppigheden kan ikke anslås på grundlag af de foreliggende data)
Terapeutisk anvendelse af Corhum kan sænke blodtrykket, da L-histidin og 2-oxoglutarsyre under blandingens opbevaring kan danne et reaktionsprodukt (micimopin), der blokerer angiotensin II-receptorerne af subtype 1 og muligvis nedsætte blodtrykket.

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via:

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Store mængder af Corhum i kredsløbet kan føre til et for stort cirkulerende volumen med deraf følgende elektrolytisk ubalance (hypokalcæmi, hyponatriæmi, hypermagnesæmi, hyperkaliæmi). Det anbefales at foretage passende overvågning af serumelektrolytterne. 

4.10	Udlevering
BEGR (kun til sygehuse)


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Blodsubstitutter og perfusionsopløsninger, tilsætningsstoffer til i.v. opløsninger, elektrolytopløsninger, ATC-kode: B05XA16.

De to vigtigste egenskaber ved en organbeskyttende opløsning til kardioplegi er: 
· minimering af organets energibehov gennem celleinaktivering under iskæmiens varighed 
· optimering af den anaerobe (glykolytiske) energiproduktion under iskæmiens varighed ved kunstig buffering af organet.

Aktivering af cellerne sker gennem en depolarisering af den ydre membran og en stigning i koncentrationen af Ca2+ i cytoplasma. Denne intracellulære stigning i Ca2+ skyldes delvis tilstrømning af Ca2+ fra det ekstracellulære rum. 

Corhum fremkalder inaktivering af hjertet primært som følge af den elektrolytiske sammensætning. Ved at reducere natriumkoncentrationen til omtrent cytoplasmatisk niveau (ca. 15 mmol/l) og samtidig sænke calciumkoncentrationen til niveauet for en hvilende celle i cytoplasmaet (<10 μmol/l) stabiliseres cellernes membranpotentiale nær det normale hvilepotentiale og forhindrer den intracellulære celleaktiverende natrium- og calciumtilstrømning.

5.2	Farmakokinetiske egenskaber
Biotransformation:
Nedbrydningen af 2-oxoglutarsyre foregår gennem citronsyrecyklussen, delvis også gennem glutamin og glutaminsyre.
L-histidin og tryptophan metaboliseres hovedsageligt i leveren og udskilles delvist også via nyrerne.
Mannitol udskilles uændret via nyrerne.

5.3	Non-kliniske sikkerhedsdata
Prækliniske data tyder ikke på, at Corhum har toksiske egenskaber.


6.	FARMACEUTISKE OPLYSNINGER

6.1	Hjælpestoffer
Vand til injektionsvæsker 
Kaliumhydroxid (til justering af pH)
Nitrogen

6.2	Uforligeligheder
I mangel af yderligere oplysninger må Corhum ikke blandes med andre lægemidler.

6.3	Opbevaringstid
12 måneder ved 2 °C-8 °C.
Kun til engangsbrug. Anvendes straks efter åbning.
Ubrugt opløsning skal kasseres (se pkt. 6.6).

6.4	Særlige opbevaringsforhold
Opbevares i køleskab (2 °C-8 °C). 
Poserne skal opbevares i den originale yderkarton for at beskytte dem mod lys. 
Må ikke nedfryses.

6.5	Emballagetype og pakningsstørrelser
Corhum fås i 1000 ml og 2000 ml poser (polyolefin/styrenblokcopolymer) med to slanger (polyolefin/styrenblokcopolymer) lukket med en perforerbar prop i polyisopren med silikatfyldstof og polycarbonat og en injektionsstopper i chlorobutyl. Poserne er pakket i overposer af polypropylen for at sikre den primære poses sterilitet udvendigt. 

Kartonæske med 10 × 1000 ml-poser
Kartonæske med 5 × 2000 ml-poser

Ikke alle pakningsstørrelser er nødvendigvis markedsført.



6.6	Regler for bortskaffelse og anden håndtering
Brug kun klare og farveløse til let strågule opløsninger fra intakte pakninger. Ubrugte lægemidler eller affaldsmateriale skal bortskaffes i overensstemmelse med bestemmelserne i den lokale lovgivning.

7.	INDEHAVER AF MARKEDSFØRINGSTILLADELSEN
S.A.L.F. SpA Laboratorio Farmacologico
Via G. Marconi, 2
24069 Cenate Sotto (Bergamo) 
Italien

8.	MARKEDSFØRINGSTILLADELSESNUMMER (-NUMRE)
60365

9.	DATO FOR FØRSTE MARKEDSFØRINGSTILLADELSE
5. februar 2024

10.	DATO FOR ÆNDRING AF TEKSTEN
7. juli 2026

